2013.gada 27.martā Rīkojums Nr. 114

Rīgā (prot. Nr. 16 6.§)

**Par atteikumu nodot privatizācijai**

**daļu no nekustamā īpašuma Ezermalas ielā 6, Rīgā**

1. Ministru kabinets (adrese – Brīvības bulvāris 36, Rīga, LV-1520) ir izskatījis sabiedrības ar ierobežotu atbildību "Vajag Auto" (vienotais reģistrācijas Nr.40003707933) iesniegto privatizācijas ierosinājumu (reģistrēts Privatizācijas aģentūras privatizācijas ierosinājumu reģistrā 2006.gada 28.augustā ar Nr.1.326).

2. Sabiedrība ar ierobežotu atbildību "Vajag Auto" ierosina privatizēt valstij piederošo nekustamo īpašumu (nekustamā īpašuma kadastra Nr. 0100 085 0021) Ezermalas ielā 6, Rīgā (turpmāk – valsts īpašuma objekts), izņemot sporta kompleksu (būves kadastra apzīmējums 0100 085 0021 004), mācību korpusu (būves kadastra apzīmējums 0100 085 0021 005) un divas dienesta viesnīcas (būvju kadastra apzīmējumi 0100 085 0021 015 un 0100 085 0021 016).

3. Pēc privatizācijas ierosinājuma izskatīšanas Ministru kabinets konstatē:

3.1. valsts īpašuma objekts sastāv no zemes vienības 14,5872 ha platībā (zemes vienības kadastra apzīmējums 0100 085 0021) un 18 būvēm (būvju kadastra apzīmējumi 0100 085 0021 001, 0100 085 0021 002, 0100 085 0021 003, 0100 085 0021 007, 0100 085 0021 008, 0100 085 0021 010, 0100 085 0021 011, 0100 085 0021 012, 0100 085 0021 013, 0100 085 0021 014, 0100 085 0021 017, 0100 085 0021 018, 0100 085 0021 019, 0100 085 0021 020, 0100 085 0021 021, 0100 085 0021 022, 0100 085 0021 023 un 0100 085 0021 024);

3.2. valsts īpašuma objekts ierakstīts Rīgas pilsētas zemesgrāmatas nodalījumā Nr.21900 uz valsts vārda Izglītības un zinātnes ministrijas personā;

3.3. valsts īpašuma objekts iznomāts sabiedrībai ar ierobežotu atbildību "Studentu Centrs" (vienotais reģistrācijas Nr.40003709050). Rīgas pilsētas Ziemeļu rajona tiesā 2010.gada 24.augustā iesniegts prasības pieteikums pret sabiedrību ar ierobežotu atbildību "Studentu Centrs" par nomas līguma atzīšanu par izbeigtu, par izlikšanu no valsts nekustamā īpašuma Ezermalas ielā 6, Rīgā, un ieraksta par nomas tiesību dzēšanu no Rīgas pilsētas zemesgrāmatas nodalījuma;

3.4. valsts īpašuma objekta tiesiskais valdītājs – Izglītības un zinātnes ministrija – noslēgusi šādus nomas līgumus par valsts īpašuma objekta atsevišķu daļu nomu:

3.4.1.  2012.gada 11.jūnijā ar sabiedrību ar ierobežotu atbildību "Šķibe-CHG" nomas līgumu Nr.1-29/16 un Nr.1-29/15 (spēkā līdz 2013.gada 10.jūnijam);

3.4.2.  2012.gada 21.jūnijā ar sabiedrību ar ierobežotu atbildību "Young Territories" nomas līgumu Nr.1-29/17 (spēkā līdz 2013.gada 17.jūnijam);

3.4.3.  2012.gada 8.martā ar sabiedrību ar ierobežotu atbildību "Jaks V" nomas līgumu Nr.1-29/4 (spēkā līdz 2013.gada 28.februārim);

3.4.4.  2012.gada 26.martā ar sabiedrību ar ierobežotu atbildību "Zini Auto" nomas līgumu Nr.1-29/7 un Nr.1-29/6 (spēkā līdz 2013.gada 31.martam);

3.4.5. 2011.gada 4.novembrī ar sabiedrību ar ierobežotu atbildību "Zenga Grupa" nomas līgumu Nr.1-29/30 un Nr.1-29/29 (spēkā līdz 2013.gada 1.aprīlim);

3.4.6.  2011.gada 23.novembrī ar sabiedrību ar ierobežotu atbildību "Tehagroserviss" nomas līgumu Nr.1-29/32 un Nr.1-29/31 (spēkā līdz 2014.gada 15.oktobrim);

3.4.7.  2011.gada 22.decem­brī ar sabiedrību ar ierobežotu atbildību "Fonons" nomas līgumu Nr.1-29/37 un Nr.1-29/36 (spēkā līdz 2012.gada 31.decem­brim) un 2012.gada 22.oktobrī – nomas līgumu Nr.1-29/24 un   
Nr.1-29/25 (spēkā līdz 2013.gada 30.septembrim);

3.4.8.  2012.gada 1.jūnijā ar sabiedrību ar ierobežotu atbildību "MDT Baltic" nomas līgumu Nr.1-29/10 un Nr.1-29/11 (spēkā līdz 2013.gada 31.maijam);

3.4.9.  2012.gada 1.jūnijā ar sabiedrību ar ierobežotu atbildību "Alex Printing Office" nomas līgumu Nr.1-29/12 un Nr.1-29/13 (spēkā līdz 2013.gada 31.maijam);

3.4.10. 2012.gada 22.oktobrī ar sabiedrību ar ierobežotu atbildību "Velmars" nomas līgumu Nr.1-29/23 un Nr.1-29/22 (spēkā līdz 2013.gada 30.septembrim);

3.5. saskaņā ar likuma "Par valsts un pašvaldību īpašuma objektu privatizāciju" 17.panta pirmo daļu nav subjekta, kuram varētu tikt atzītas valsts īpašuma objekta pirmpirkuma tiesības. Valsts īpašuma objekta daļa – sešas būves (kadastra apzīmējumi 0100 085 0021 010, 0100 085 0021 011, 0100 085 0021 012, 0100 085 0021 013, 0100 085 0021 014 un 0100 085 0021 017) un tām piekrītošā zemes vienība aptuveni 7,3 ha platībā (turpmāk – valsts īpašuma objekta daļa) – nepieciešama Aizsardzības ministrijai Nacionālo bruņoto spēku funkciju un uzdevumu īstenošanai;

3.6. valsts īpašuma objekta daļu paredzēts izmantot Valsts aizsardzības koncepcijas (apstiprināta Ministru kabinetā 2012.gada 10.aprīlī un Saeimā 2012.gada 10.maijā) 26.punktā noteikto mērķu īstenošanai. Nacionālo bruņoto spēku vienību izvietošanai, uzturēšanai un apmācību procesa atbalstam nepiecie­šams attīstīt atbilstošu daudzfunkcionālu infrastruktūru, kas būtu piemērota gan Nacionālo bruņoto spēku, gan NATO vajadzībām. Valsts īpašuma objekta daļai līdzās atrodas Aizsardzības ministrijas valdījumā esošais nekustamais īpašums Ezermalas ielā 8, Rīgā. Minētajā īpašumā izvietota Militārā policija, Nacionālo bruņoto spēku Mācību vadības pavēlniecības štābs, Mācību vadības pavēlniecības Sakaru skola, Mācību vadības pavēlniecības Valodu skola un Nacionālā aizsardzības akadēmija;

3.7. saskaņā ar Nacionālo bruņoto spēku likuma 3.panta otro daļu Nacionālo bruņoto spēku struktūru un pakļautību apstiprina aizsardzības ministrs. Saskaņā ar aizsardzības ministra 2011.gada 6.decembra pavēli Nr.242 Militārā policija, Mācību vadības pavēlniecības štābs, Mācību vadības pavēlniecības Sakaru skola, Mācību vadības pavēlniecības Valodu skola un Nacionālā aizsardzības akadēmija ir Nacionālo bruņoto spēku struktūras sastāvdaļas;

3.8. saskaņā ar Militārā dienesta likuma 55.pantu profesionālā dienesta karavīru dienesta vietā aizsardzības ministra noteiktajā kārtībā, ja nepieciešams, apgādā ar Aizsardzības ministrijas valdījumā esošu dienesta dzīvojamo telpu un Aizsardzības ministrijai ir tiesības atbilstoši piešķirtajiem valsts budžeta līdzekļiem celt dzīvojamās mājas profesionālā dienesta karavīriem. Valsts īpašuma objekta daļā Aizsardzības ministrija plāno dzīvojamo māju celtniecību profesionālā dienesta karavīru vajadzībām. Saskaņā ar Rīgas domes 2005.gada 20.decembra saistošo noteikumu Nr.34 "Rīgas teritorijas izmanto­šanas un apbūves noteikumi" grafisko pielikumu valsts īpašuma objektam noteiktā teritorijas plānotā (atļautā) izmantošana ir "jauktas apbūves ar dzīvojamo funkciju teritorija". Rīgas pilsētas būvniecību un zemes ierīcību reglamentējošie normatīvie akti atļauj valsts īpašuma objektu sadalīt atbilstoši Aizsardzības ministrijas plānotajai izmantošanai saskaņā ar Rīgas pilsētas būvvaldes 2011.gada 11.jūlija atzinumu Nr.BV-11-3072-nd;

3.9. saskaņā ar Administratīvā procesa likuma 62.panta pirmo daļu rīko­juma projekts 2012.gada 19.oktobrī nosūtīts privatizācijas ierosinātājam – sabiedrībai ar ierobežotu atbildību "Vajag Auto" – viedokļa sniegšanai (Aizsardzības ministrijas reģistrācijas Nr.MV-N/2969). Privatizācijas ierosinātāja atbilde nav saņemta.

4. Saskaņā ar Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 6.panta trešo daļu Ministru kabinets, lemjot par valsts īpašuma objekta, kā arī apbūvēta un neapbūvēta zemesgabala nodošanu privatizācijai, izvērtē, vai attiecīgais objekts vai zemesgabals ir nepieciešams valsts pārvaldes funkciju vai valsts komerc­darbības veikšanai saskaņā ar Valsts pārvaldes iekārtas likumu.

Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 6.panta piektajā daļā noteikts, ka tikai Ministru kabinets var pieņemt lēmumu par atteikumu nodot privatizācijai valsts īpašuma objektu, likuma 5.panta otrās daļas 2.punktā minēto apbūvētu zemesgabalu, kā arī neapbūvētu zemesgabalu. Ministrijas vai citas institūcijas iebildumi pret konkrētā valsts īpašuma nodošanu privatizācijai nevar būt par pamatu tam, lai šā valsts īpašuma privatizācijas ierosinājumu Ministru kabinets neizskatītu pēc būtības. Lēmumā par atteikumu nodot privatizācijai valsts īpašuma objektu, likuma 5.panta otrās daļas 2.punktā minēto apbūvētu zemesgabalu, kā arī neapbūvētu zemesgabalu norādāms, kuras valsts pārvaldes funkcijas veikšanai vai kādas komercdarbības veikšanai attiecīgais objekts vai zemesgabals nepieciešams.

5. Ikviena personas tiesību ierobežojuma pamatā ir apstākļi un argumenti, tātad ierobežojums tiek noteikts svarīgu valsts interešu labad. Tādēļ atteikumam, kas radītu personas tiesību ierobežojumu, ir jāatbilst samērīguma principam, proti, ja publiska vara ierobežo personas tiesības un likumiskās intereses, ir jāievēro saprātīgs līdzsvars starp sabiedrības un indivīda interesēm.

Atbilstoši Administratīvā procesa likuma 13.pantam un 66.panta pirmās daļas 4.punktam labums, ko iegūst sabiedrība, Ministru kabinetam atsakot nodot privatizācijai valsts īpašuma objekta daļu, ir lielāks nekā privatizācijas ierosinātāja tiesisko interešu ierobežojums, jo netiek apdraudēta Nacionālo bruņoto spēku Militārās policijas, Mācību vadības pavēlniecības, tās pakļautībā esošo vienību un Latvijas Nacionālās aizsardzības akadēmijas uzdevumu izpilde. Līdz ar to secināms, ka valsts īpašuma objekta daļa saglabājama valsts īpašumā.

6. Ievērojot minētos apsvērumus un pamatojoties uz Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 6.panta trešo un piekto daļu, Ministru kabinets nolemj atteikt nodot privatizācijai valsts īpašuma objekta daļu.

7. Šo rīkojumu saskaņā ar Administratīvā procesa likuma 76.panta otro daļu un 188.panta pirmo daļu var pārsūdzēt Administratīvajā rajona tiesā mēneša laikā no šā rīkojuma publicēšanas dienas oficiālajā izdevumā "Latvijas Vēstnesis".

Ministru prezidents V.Dombrovskis

Aizsardzības ministrs A.Pabriks